Батыс Қазақстанда бес жылда 77 мектеп салу көзделуде
DATE: 13:38, 07 Желтоқсан 2021 | GMT +5
TITLE: Батыс Қазақстанда бес жылда 77 мектеп салу көзделуде
URL: https://kaz.inform.kz/news/batys-kazakstanda-bes-zhylda-77-mektep-salu-kozdelude_a3871344/
META: DATE: 13:38, 07 Желтоқсан 2021 | GMT +5
TOTAL WORDS: 203
AUTHOR(S):
TEXT: БҚО білім басқармасының басшысы Айгүл Мыңбаеваның өңірлік коммуникациялар қызметі алаңында өткен брифингіде мәлім еткеніндей, Мемлекет басшысы елімізде 2025 жылдың соңына дейін 1 мың мектеп салу туралы тапсырма берген болатын. Осы бағытта облыста тиісті жұмыстар атқарылады. Мысалы, 2022 жылы өңірде жаңадан 21 мектеп салынбақшы, биылдан ауысатын 4 ғимарат және бар, барлығы 25 нысанды іске қосу жоспарлануда. Бұлардың 16-сы – ауылдарда бой көтеретін модульді, аз комплектілі білім ордалары. Ал 9 мақсатты мектептің үшеуі қалада, алтауы аудандарда тұрғызылмақшы. Сондай-ақ 2023 жылы 24 мектептің құрылысы басталмақшы. Мұның 19-і – модульді мектептер. «Білім беру саласына бөлінген қаржы көлемі жыл сайын өсіп келеді. Мысалы, 2021 жылы 1991 жылмен салыстырғанда, 92, 7 млрд теңгеге ұлғайып, 117, 7 млрд теңгеге жетті. Тәуелсіздік жылдарында облыста 70 мектеп, 20 балабақша, 7 қосымша білім мекемесі салынды. Биылғы оқу жылында 376 мектепте 114 мың оқушы білім алуда. Соның ішінде 737 шәкірті бар 5 жекеменшік мектеп бар. Тәуелсіздік жылдары өңірде инновациялық мектептер желісі құрылды. Атап айтқанда, «Назарбаев зияткерлік мектебі», дарынды балаларға арналған мамандандырылған 4 мектеп, «Білім-инновация» лицейі, 22 гимназия, лицейлер, сондай-ақ «Дарын» қосымша білім орталығы жұмыс жасауда. Облыста мектепке дейінгі 521 ұйымда 32 мыңнан астам балдырған тәрбиеленуде», - деді А. Мыңбаева. Еске сала кетейік, бұдан бұрын Оралда тәуелсіздік жылдары 18 жаңа шағынаудан бой көтергенін жазған болатынбыз
